**Broj: 711-I-602-P-373-18/20-02-17**

Zagreb, 8. srpnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Branka Putareka, zamjenika gradonačelnika Grada Ivanca,** na 55. sjednici, održanoj 8. srpnja 2019.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Branka Putareka, zamjenika gradonačelnika Grada Ivanca, zbog moguće povrede članka 14. stavka 1. ZSSI-a, koja proizlazi iz obavljanja funkcije direktora trgovačkog društva Poljoprivredno poduzeće Ivanec d.o.o. za vrijeme obnašanja navedene dužnosti u razdoblju od 10. ožujka 2011.g. do danas te zbog moguće povrede članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu navedenog trgovačkog društva na povjerenika.**

1. **Poziva se dužnosnik Branko Putarek da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu istog Zakona, stoga je i dužnosnik Branko Putarek povodom obnašanja dužnosti zamjenika gradonačelnika Grada Ivanca obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Uvidom Registar dužnosnika koji ustrojava i vodi Povjerenstvo, utvrđeno je da je dužnosnik Branko Putarek izabran za zamjenika gradonačelnika Grada Ivanca u mandatu 2017.-2021.g. te da je dužnosnik istu dužnost obnašao i u mandatu 2013.-2017.g. te u mandatu 2009.g. – 2013.g.

Dužnosnik je Povjerenstvu podnio izvješće o imovinskom stanju povodom ponovnog izbora na dužnost zamjenika gradonačelnika Grada Ivanca dana 8. lipnja 2017.g. u kojem je naveo da obavlja funkciju direktora trgovačkog društva Poljoprivredno poduzeće Ivanec d.o.o. u kojem je u radnom odnosu od 10. rujna 1991.g. Dužnosnik u podnesenom izvješću nije naveo da je imatelj udjela u navedenom poslovnom subjektu niti je dostavio dokaz o prijenosu upravljačkih prava.

Uvidom u podatke sudskog registra Trgovačkog suda u Varaždinu, utvrđeno je da je pod matičnim brojem subjekta: 070010320 upisano trgovačko društvo Poljoprivredno poduzeće Ivanec d.o.o. u kojem funkciju direktora obavlja dužnosnik Branko Putarek koji je ujedno jedan od 32 imatelja udjela u tom trgovačkom društvu. Iz podataka povijesnog izvatka za navedeno trovačko društvo proizlazi da je dužnosnik Branko Putarek upisan kao direktor istog trgovačkog društva u kontinuitetu od 1999.g. do danas te da je upisan kao imatelj udjela od 24. rujna 2010.g.

Stoga je Povjerenstvo po službenoj dužnosti dana 12. studenoga 2018.g. pod brojem 711-U-3226-P-373/18-01-3 otvorilo predmet P-373/18.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Člankom 16. stavkom 1. ZSSI-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Iako dužnosnik obnaša navedenu dužnost od 2009.g., obzirom da odredbe ZSSI-a obvezuju dužnosnika od dana stupanja na snagu toga Zakona odnosno od 10. ožujka 2011.g., Povjerenstvo će iznesene okolnosti u kontekstu moguće povrede ZSSI-a počinjene od dužnosnika ispitivati od toga dana pa nadalje.

Slijedom svega navedenoga, iz podataka sudskog registra proizlazi moguća povreda članka 14. stavka 1. ZSSI-a, počinjena obavljanjem funkcije direktora trgovačkog društva Poljoprivredno poduzeće Ivanec d.o.o. za vrijeme obnašanja navedene dužnosti u razdoblju od 10. ožujka 2011.g. do danas te moguća povreda članka 16. stavka 1. ZSSI-a koja proizlazi iz propusta prijenosa prava upravljanja, temeljem vlasništva nad 0,5% ili višeg udjela u vlasništvu trgovačkog društva Poljoprivredno poduzeće Ivanec d.o.o., na povjerenika.

Povjerenstvo će od Grada Ivanca zatražiti podatke o postojanju poslovnog odnosa između Grada i navedenog trgovačkog društva te tko je odlučivao o nastanku tog poslovnog odnosa u razdoblju u kojem dužnosnik Branko Putarek obnaša dužnost zamjenika gradonačelnika Grada Ivanca kao i je li isti poslovni odnos postojao i ranije te će se od trgovačkog društva Poljoprivredno poduzeće Ivanec d.o.o. zatražiti podatak o tome je li dužnosnik od obavljanja funkcije direktora primao plaću ili drugu naknadu i koliko je ista iznosila u razdoblju od stupanja na dužnost zamjenika gradonačelnika Grada Ivanca pa nadalje.

Poziva se dužnosnik Branko Putarek da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja ove odluke te da dostavi Povjerenstvu relevantnu dokumentaciju s kojom raspolaže.

Slijedom navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Branko Putarek, elektronička dostava
2. Objava na internetskoj stranici Povjerenstva
3. Pismohrana